እቲ ቀዳማይ፡ ኣብ ምቕያር ኣተሓሳስባ ዘተኮረ ኮይኑ ኣብተን ቀዳሞት ሰለስተ ሰሙን ይወሃብ። ኣብዚ ሰልጠንቲ ብኸመይ ናይ ዓወት ኣትሓሳስባ ወይ ስነልቦና የማዕብሉ ይመሃሩ። እዚ ማለት ብዓቕምን ኣወንታዊ ባህርያትን ርእስኻ ብምህናጽን ብምድላውን መገዲ ዓወት ክትጸርግ ምኽኣል ኢዩ። ኣብ ርእሲኡ'ውን እቲ ብተፈጥሮ ዝተዓደልዎ ክእለትን ፍሉይ ተውህቦን ብኸመይ ናብ ተጨባጢ ውጽኢት ከምጽእ ዝኽእል ሞያ ምቕያር ይከኣል ይመሃሩ። እቲ ካልኣይ ክፋል ድማ፡ ውጥንን ፕሮግራምን ብኸመይ ተወጽእ፡ ዘውጻኻዮ መደብ ብኸመይ ተግባራዊ ክትገብሮ ትኽእል፤ ልዕሊ ኹሉ ድማ ርእስኻ ብኸመይ ትፍትሽ፡ ማለት ኣወንታውን ኣሉታውን ጎንታትካ ብምፍላጥ ብኸመይ ንቕድሚት ትስጉም ዝብል ኢዩ። ''ኣጋጣሚ ዝመጽእ ዕደል ተጠቐመሉ!''
